Gjykimi i të dyshuarve për terrorizëm, ende proces i paqartë
Nuk është vendosur ende ku do të zhvillohen disa nga proceset gjyqësore ndaj të dyshuarve për terrorizëm
Në muajin janar, kryetari i bashkisë së Nju Jorkut Majkëll Blumberg e tërhoqi mbështetjen që i kishte dhënë më parë një vendimi të administratës Obama për të gjykuar persona të dyshuar për sulmet e 11 shtatorit në gjykatat civile të Nju Jorkut. Zoti Blumberg tha se gjyqe të tilla mund t’i kushtonin qytetit qindra miliona dollarë si kosto shtesë për sigurinë: Anëtarët republikanë të Kongresit kanë ngritur kritika lidhur me gjykimin e të pandehurve në gjykata civile. Ata akuzojnë administratën se po tregohet e butë me të akuzuarit për terrorizëm duke mos i nxjerrë në gjykata ushtarake. Senatori republikan nga Alabama Xhef Seshëns: Prokurori i Përgjithshëm Erik Holder ka pohuar se e konsideron këtë çështje si të pazgjidhur: Në proceset gjyqësore të zhvilluara deri tani në gjykatat civile nuk ka pasur probleme sigurie. Gjykata civile u duk se ishte alternativa e duhur kur një juri e përbërë nga banorë të Nju Jorkut shpalli fajtore mjeken neurologe pakistaneze Asfia Sadiki për sulmin me armë zjarri në shtator ndaj agjentëve të FBI-së dhe ushtarëve, pas arrestimit të saj në Afganistan. Ajo u dënua me 86 vjet burgim. Megjithatë, 2 muaj më pas, juria në të njëjtën gjykatë shpalli të pafajshëm të pandehurin Ahmed Ghilani për të gjitha akuzat me përjashtim të njërës. Ai u gjykua në lidhje me shpërthimet e 1998-s në ambasadat amerikane në Kenia dhe Tanzani. Pedagogu i Drejtësisë në Universitetin e Kolumbias Matthew Waxman thotë se vendimet e gjykatave ushtarake mund të anulohen me apel, ashtu si edhe në gjykatat civile. Ai shton se dënimet në këto gjykata nuk janë medoemos më të ashpra se ato të sistemit civil: Ai sjell si shembull dallimin radikal mes dënimit të pezulluar prej 9 muajsh burgim për australianin Dejvid Hiks nga një gjykatë ushtarake amerikane dhe dënimin me 20 vjet burgim që iu dha të ashtu-quajturit “amerikani- taleban” Xhon Uoker Lind nga një gjykatë civile. Të dy ata u arrestuan në Afganistan, ku ishin bashkuar me talebanët. Një gjykatë ushtarake po ashtu dënoi me 5 vjet e gjysmë Salim Ahmed Hamdanin, roje personale dhe shofer i udhëheqësit të Al-Kaidës, Osama bin Laden, ndërsa Ahmed Gilani pritet të marrë dënim me burgim prej minimumi 20 vjetësh në një gjykatë civile. Ndërkohë, ende nuk është marrë ndonjë vendim se ku dhe kur do të gjykohet Khalid Sheik Mohamed. Po ashtu ka gjasa që ai të mbahet nën arrest në bazën Guantanamo të Kubës për një afat të pacaktuar nën kategorinë e “luftëtarit armik”. Të dyshuar të tjerë të një rëndësie më të ulët mund të vazhdojnë të gjykohen në gjykata civile.